标题：679年
中国纪年
679年，唐高宗天皇大圣大弘孝皇帝调露元年
历史大事
狄仁杰整肃朝廷
狄仁杰为侍御史，大力整肃朝廷。仪凤四年（六七九）正月，司农卿韦机于东都禁苑建成宿羽、高山、上阳等宫，乘高临深，十分壮观。仁杰弹劾韦机导上为奢泰，机因此免官。左司郎中王立本恃宠用事，仁杰奏其好情，请付法司。高宗特赦之，仁杰曰：“国家虽乏英才，岂少立本？陛下何惜罪人，以亏王法？必欲曲赦立本，请流放仁杰，以为忠贞臣子之戒。”立本因此受罚，朝廷由是肃然。
戴至德卒
仪凤四年（六七九），戴至德卒。至德相州安阳（今河南安阳）人，戴胄之嗣子（兄子过继）。乾封中（六六六至六六七），累迁西台侍郎，同东西台三品。寻转户部尚书，知政事。父子十数年间相继为宰相，时以为荣。迁尚书右仆射，每遇申诉冤滞者，皆先据理难诘，有理者，则密奏之，不显己之决断以取私恩。时刘仁轨为左仆射，常美言许诺来诉者，人多赞仁轨，号“解事仆射”。至德不以为然，曰：“庆赏刑罚，人主之柄，为臣岂得与人主争权柄！”高宗知而深叹美之。
器弩悉弄立为吐蕃赞普
仪凤四年（六七九）二月十一日，吐蕃赞普（弃宗弄赞）卒。赞普子器弩悉弄，年八岁，与其舅麴萨若诣羊同（今西藏革吉、改则一带）发兵，其弟六岁，在论钦陵军中。国人畏钦陵之强，欲立弟为赞普，钦陵不可，与萨若共立器弩悉弄，政事仍委于钦陵。唐高宗闻赞普死，诏吏部侍郎裴行俭为安抚使，乘间经略之。行俭以钦陵为政，大臣辑睦，未有间隙，不可图而止。十月六日，文成公主遣大臣论塞调傍来告丧，并请和亲，高宗遣郎将宋令文往吐蕃参加赞普葬礼。
明崇俨死
仪凤四年（六七九）四月，明祟俨被盗杀于东都。崇俨洛州偃师（今河南偃师）人。少随父恪任安喜令，部下有小吏善召鬼神，尽传其术于崇俨。乾封初（六六六），崇俨任黄安丞，刺史有女病笃，崇俨以方术治之而愈。高宗闻其名，召与语，授冀王府文学。仪凤二年（六七七），迁正谏大夫，特令入阁供奉。崇俨每谒见陈时政，多托鬼神为言，以符咒幻术为高宗、武后信重。曾言太子贤不堪继承大位。及崇俨死，武后疑太子所为，令御史推鞫，户奴赵道生言太子使己杀之，贤由是被废，牵连者甚众。赠崇俨侍中，谥曰庄。
田仁会卒
仪凤四年（六七九），田仁会卒。仁会雍州长安（今西安市）人。武德初（六一八）擢制举，累仕左武侯中郎将。贞观十八年（六四四），薛延陀数万骑扰河南，仁会与执失思力率兵击败之，尾逐数百里，玺书慰劳。永徽中（六五0至六五五）为郢州刺史，时天旱，仁会自曝祈雨，获甘泽，得丰年，民歌之。后迁胜州都督。州界有山贼依山剽劫行人，仁会发兵捕之，自是城门夜开，盗贼绝迹。入为太府少卿。麟德二年（六六五），转右金吾卫将军，所得俸禄，估外有余，交纳于官。仁会强力疾恶，昼夜巡警，自宫城至衢路，丝毫越法，无不立捕，每日廷罚数百人，躬自阅之，略无宽大。京城无贵贱皆畏惮之。时有女巫蔡氏自言能起死回生，仁会验知假妄，奏流远境。总章二年（六六九），迁太常正卿，后转右卫将军。致仕，及卒，年七十八。谥曰威。
改元调露
仪凤四年（六七九）六月三日，改元调露，大赦天下。
裴行俭计取西突厥阿史那都支
调露元年（六七九），西突厥部酋、匐延都督阿史那都支自号十姓可汗，与李遮匐煽动部落，联合吐蕃，侵逼安西。四月，朝议发兵讨之，吏部侍郎裴行俭以吐蕃侵扰，干戈未息，不可出兵，宜以计取。建议借波斯王卑路斯卒于长安，送其子泥洹师归国之名，道过两蕃而取之。唐命行俭册立波斯王，为安抚大食使，肃州刺史王方翼为副使，检校安西都护。行俭曾任西州长史，奉使至西州，召其豪杰子弟千余人自随，扬言天热不可远行，稍凉乃西上。都支信以为真，不为防备。行俭徐召四镇豪酋，言昔日纵猎甚欢，欲再猎，诸胡子弟争请从猎，得远近万人。行俭佯为畋猎，率之西进，离都支部落十余里，遣人问安，麻痹都支，然后再遣人促召相见。都支先与遮匐约秋中拒汉使，猝闻军至，计无所出，帅子弟迎谒，遂被擒。行俭传其契箭，悉召诸部酋长，执送碎叶城。然后简精骑进擒遮匐。途中遇遮匐遣往都支处使者，使其谕遮匐降，遮匐遂降。行俭囚都支、遮匐归朝，遣波斯王子自还其国。
重置安西四镇
调露元年（六七九），裴行俭平定西突厥匐延都督阿史那都支及李遮訇后唐复置安西四镇。四镇几经置罢，此乃第三次置之。此次以碎叶城（碎叶川旁，今苏联托克马克）代焉耆，四镇为碎叶、龟兹、于阗、疏勒。其时西突厥十姓部落在西域对唐威胁与吐蕃在河西走廊对唐威胁同，十姓部落中，五咄陆在碎叶之东，五弩失毕在碎叶之西，唐改镇碎叶，其意即在镇抚十姓部落。裴行俭执阿史那都支等回朝，留副使王方翼筑碎叶城，方翼于五十天内重修碎叶城，立四面十二门，皆屈曲作隐伏出没之状，城内则街廓回互，街巷通连，并筑坊墙，以备军镇作战之需。
东突厥阿史德温傅、奉职二部反
调露元年（六七九）十月，单于大都护府东突厥阿史德温傅、奉职二部反，立阿史那泥熟匐为可汗，都护府所辖二十四州酋长皆叛应，拥众数十万。漠南突厥，自永徽（650）以后近三十年，对唐无侵扰，唐利用其东征高丽，西征中亚，讨叛奚，伐契丹，役使频繁，遂起而叛唐。唐遣鸿胪卿单于大都护府长史萧嗣业、右领军卫将军花大智、右千牛卫将军李景嘉等率兵击之。嗣业等初战频捷，防备渐懈，后遇大雪，兵士寒冻，列营不整，突厥夜袭其营，嗣业狼狈拔营走，众大乱而败，死者不胜数。大智、景嘉引步兵且行且战，奔单于都护府。嗣业祖与皇室有旧，乃减死流桂州（今广西）。大智、景嘉并免官。同月，突厥扰定州（今河北定县），刺史霍王元轨开门偃旗，突厥疑有伏兵，不敢进而退。唐遣左金吾将军曹怀舜往恒州守井陉（今河北井陉西北），右武卫将军崔献往绛州守龙门（今山西河津），以备突厥。突厥又煽诱奚、契丹侵扰营州（今辽宁朝阳），州户曹唐休璟率兵击败之。十一月，高宗以裴行俭文武兼资，特授定襄道行军大总管，率太仆少卿李思文、营州都督周道务等部兵十八万，并西军程务挺、东军李文暕等，总兵三十余万讨突厥。唐世出兵讨伐突厥，军威未有如此之盛者。
置六胡州
调露元年（六七九），于灵州（今宁夏灵武以南）南界置鲁、丽、含、塞、依、契等六州，以安置突厥降户。此举一则以便于唐廷运送军队和给养镇压温傅、奉职二部的反叛，二则加强对突厥降户的统治，使之纳税服役。
许圉师卒
圉师，安州安陆（今湖北安陆）人，许绍之子。有器干，博涉艺文，举进士，授给事中。显庆二年（六五七）迁黄门侍郎，同中书门下三品，兼修国史。三年（六五八），以修实录有功，封平恩县公。龙朔中（六六一至六六三）为左相。其子畋猎践田，人斥之，子怒而射人，圉师隐而不奏。高宗责其身为宰相，侵暴百姓，免官。后迁虔州刺史，转相州刺史。圉师在州政存宽惠，州人刻石颂美。其下有官吏犯贪赃，事败露，圉师不追究，仅赐《清白箴》，其人自愧而改节。圉师后迁户部尚书。调露元年（六七九）卒。
通鉴记载
高宗天皇大圣大弘孝皇帝中之下调露元年（己卯，公元六七九年） 
春，正月，己酉，上幸东都。 
司农卿韦弘机作宿羽、高山、上阳等宫，制度壮丽。上阳宫临洛水，为长廊亘一里。宫成，上移御之。侍御史狄仁杰劾奏弘机导上为奢泰，弘机坐免官。左司郎中王本立恃恩用事，朝廷畏之。仁杰奏其奸，请付法回，上特原之，仁杰曰：“国家虽乏英才，岂少本立辈！陛下何惜罪人，以亏王法。必欲曲赦本立，请弃臣于无人之境，为忠贞将来之诫！”本立竟得罪，由是朝廷肃然。 
庚戌，右仆射、太子宾客道恭公戴至德薨。 
二月，壬戌，吐蕃赞普卒，子器弩悉弄立，生八年矣。时器弩悉弄与其舅麹萨若诣羊同发兵，有弟生六年，在论钦陵军中。国人畏钦陵之强，欲立之，钦陵不可，与萨若共立器弩悉弄。 
上闻赞普卒，嗣主未定，命裴行俭乘间图之。行俭曰：“钦陵为政，大臣辑睦，未可图也。”乃止。 
夏，四月，辛酉，郝处俊为侍中。 
偃师人明崇俨，以符呪幻术为上及天后重，官至正谏大夫。五月，壬午，崇俨为盗所杀，求贼，竟不得。赠崇俨侍中。 
丙戌，命太子监国。太子处事明审，时人称之。 
戊戌，作紫桂宫于渑池之西。 
六月，辛亥，赦天下，改元。 
初，西突厥十姓可汗阿史那都支及其别帅李遮匐与吐蕃连和，侵逼安西，朝议欲发兵讨之。吏部侍郎裴行俭曰：“吐蕃为寇，审礼覆没，干戈未息，岂可复出师西方！今波斯王卒，其子泥洹师为质在京师，宜遣使者送归国，道过二虏，以便宜取之，可不血刃而擒也。”上从之，命行俭册立波斯王，仍为安抚大食使。行俭奏肃州刺史王方翼以为己副，仍令检校安西都护。 
秋，七月，己卯朔，诏以今年冬至有事于嵩山。 
初，裴行俭尝为西州长史，及奉使过西州，吏人郊迎，行俭悉召其豪杰子弟千馀人自随，且扬言天时方热，未可涉远，须稍凉乃西上。阿史那都支觇知之，遂不设备。行俭徐召四镇诸胡酋长谓曰：“昔在西州，纵猎甚乐，今欲寻旧赏，谁能从吾猎者？”诸胡子弟争请从行，近得万人。行俭阳为畋猎，校勒部伍，数日，遂倍道西进。去都支部落十馀里，先遣都支所亲问其安否，外示闲暇，似非讨袭，续使人促召相见。都支先与李遮匐约，秋中拒汉使，猝闻军至，计无所出，帅其子弟迎谒，遂擒之。因传其契箭，悉召诸部酋长，执送碎叶城。简其精骑，轻赍，昼夜进掩遮匐，途中，获都支还使与遮匐使者同来；行俭释遮匐使者，使先往谕遮匐以都支已就擒，遮匐亦降。于是囚都支、遮匐以归，遣波斯王自还其国，留王方翼于安西，使筑碎叶城。 
冬，十月，单于大都护府突厥阿史德温傅、奉职二部俱反，立阿史那泥熟匐为可汗，二十四州酋长皆叛应之，众数十万。遣鸿胪卿单于大都护府长史萧嗣业、右领军卫将军花大智、右千牛卫将军李景嘉等将兵讨之。嗣业等先战屡捷，因不设备；会大雪，突厥夜袭其营，嗣业狼狈拔营走，众遂大乱，为虏所败，死者不可胜数。大智、景嘉引步兵且行且战，得入单于都护府。嗣业减死，流桂州，大智、景嘉并免官。 
突厥寇定州，刺史霍王元轨命开门偃旗，虏疑有伏，惧而宵遁。州人李嘉运与虏通谋，事泄，上令元轨穷其党与，元轨曰：“强寇在境，人心不安。若多所逮系，是驱之使叛也。”乃独杀嘉运，馀无所问，因自劾违制。上览表大喜，谓使者曰：“朕亦悔之，向无王，失定州矣。”自是朝廷有大事，上多密敕问之。 
壬子，遣左金吾卫将军曹怀舜屯井陉。右武卫将军崔献屯龙门，以备突厥。突厥扇诱奚、契丹侵掠营州，都督周道务遣户曹始平唐休璟将兵击破之。 
庚申，诏以突厥背诞，罢封嵩山。 
癸亥，吐蕃文成公主遣其大臣论塞调傍来告丧，并请和亲，上遣郎将宋令文诣吐蕃会赞普之葬。 
十一月，戊寅朔，以太子左庶子、同中书门下三品高智周为御史大夫，罢知政事。 
癸未，上宴裴行俭，谓之曰：“卿有文武兼资，今授卿二职。”乃除礼部尚书兼检校右卫大将军。甲辰，以行俭为定襄道行军大总管，将兵十八万，并西军检校丰州都督程务挺、东军幽州都督李文暕总三十馀万以讨突厥，并受行检节度。务挺，名振之子也。